
5. Napirendi pont
ELŐTERJESZTÉS

Bodmér Község Önkormányzata Képviselő-testületének

2026. szeptember 23. napjára összehívott 

rendes, nyílt ülésére
Előterjesztés címe és tárgya: 

Döntés a szociális célú tűzifavásárlásához kapcsolódó pályázaton való részvételről és a szociális célú tűzifa támogatásról szóló 5/2025. (V. 8.) önkormányzati rendelet módosításáról
Tárgykört rendező jogszabály:

· Magyarország 2026. évi központi költségvetéséről szóló 2025. évi LXIX. törvény

· az államháztartásról szóló 2011. évi CXCV. törvény

· az államháztartásról szóló törvény végrehajtásáról szóló 368/2011. (XII.31.) Korm. rendelet

· Alaptörvény
· Magyarország helyi önkormányzatairól szóló 2011. évi CLXXXIX. törvény
· a szociális igazgatásról és szociális ellátásokról szóló 1993. évi III. törvény 
Előterjesztő:


Katona László polgármester

Az előterjesztést készítette: 
Dr. Fehér Diána aljegyző




Magyar Judit pályázati ügyintéző




Freész Józsefné jegyzőkönyv-vezető 

Tisztelt Képviselő-testület!
Az előző évekhez hasonlóan idén is megjelent a szociális célú tüzelőanyag vásárlásához kapcsolódó pályázati felhívás.

A felhívás értelmében pályázatot az a 20 000 fő lakosságszám alatti település nyújthatja be, amelyik a szociális rászorultság és a 2026. évi igénylés részletes feltételeit – a jogosultak részére támogatást megállapító önkormányzati döntés és a kiosztás előtt hatályba lépő – rendeletben szabályozza. A rendeletet a támogatási kérelem benyújtásához csatolni kell, a pályázat benyújtásáról szóló képviselő-testületi határozattal együtt. A pályázat keretében beszerzett tűzifát 2027. február 15-ig kell kiosztani az arra rászorulók között.  
A pályázatot az ebr42 rendszerben elérhető igénylési felületen kell benyújtani. Az igényléseket az önkormányzat 2026. szeptember 30. napjáig rögzítheti.

Önkormányzatunk által az idei évben igényelhető maximális mennyiség 24 erdei m3. Az előző évben 20 erdei m3 tűzifa vásárlásához kaptunk támogatást. Önrészként 2.000 Ft/erdei m3+Áfa összeget szükséges biztosítani. Amennyiben a maximálisan igényelhető tűzifa vásárlására pályázunk, akkor az önrész összege 50.400,-Ft. Ezen felül szükséges biztosítani a szállítás költségét is. 
A pályázathoz be kell nyújtani a pályázati kiírásban meghatározott feltételeknek megfelelő hatályos rendeletet is. Az önkormányzat jelenleg hatályos rendelete nem felel meg maradéktalanul a pályázati feltételeknek, ezért a pályázat benyújtásához szükséges a rendelet megfelelő módosítása.

A rendelet módosításának célja, hogy az önkormányzat eleget tegyen a pályázati kiírásban meghatározott feltételeknek, és ezáltal biztosított legyen a pályázat szabályszerű benyújtásának lehetősége.

Kérem a Tisztelt Képviselőket, hogy szavazzunk a határozati javaslatról, valamint a rendelet-tervezet elfogadásáról.

Bodmér, 2026. szeptember 18. 
Tisztelettel:










 Katona László






         



  polgármester

Határozati javaslat: 

Bodmér Község Önkormányzata Képviselő- testületének

../2026. (IX. 23.) határozata 

a szociális célú tűzifavásárlásához kapcsolódó pályázat benyújtásáról 
Bodmér Község Önkormányzata Képviselő-testülete Magyarország 2026. évi központi költségvetéséről szóló 2025. évi LXIX. törvény 3. melléklet 2.3.1. pontja szerinti jogcímben részletezett szociális célú tüzelőanyag vásárlásához kapcsolódóan 24 erdei m3 keménylombos fafajta igénylésére vonatkozó pályázat benyújtását jóváhagyja.

A pályázathoz szükséges önrész 50.400,- Ft összeget a települési támogatás terhére biztosítja, és vállalja a szállítási költségeket.

A Képviselő-testület az igénylés részletes feltételeit a szociális rászorultság és a 2026. évi, az igénylés részletes feltételeit tartalmazó rendeletben szabályozza akként, hogy 

· a szociális igazgatásról és szociális ellátásokról szóló törvény szerinti aktív korúak ellátására, időskorúak járadékára vagy települési támogatásra jogosult,

· a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család,

· a rendszeres gyermekvédelmi kedvezményben részesülő családok, 

· az egyszülős háztartások, 

· azon családok, melyekben rokkantsági ellátásban részesülő él,

· a 3 vagy több gyermeket nevelő családok,

· 65 éven felüli egyedül élő nyugdíjas, akiknek a nyugdíja nem éri el a 150.000,-Ft-ot előnyt élvezzenek,
· háztartásonként legfeljebb 5 erdei m3 tűzifa vagy 10 q szén biztosítására kerüljön sor és

· vállalja, hogy a szociális célú tűzifában részesülőtől ellenszolgáltatást nem kér. 

A Képviselő-testület felhatalmazza a polgármestert a pályázathoz szükséges dokumentumok aláírására.
Határidő: 
azonnal

Felelős: 
polgármester
Rendelet-tervezet:

Bodmér Község Önkormányzata Képviselő-testületének .../.... (...) önkormányzati rendelete

a szociális célú tűzifa támogatásról szóló 5/2025.(V.8.) önkormányzati rendelet módosításáról

[1] A szociális célú tűzifa rendelet megalkotásának célja, hogy Bodmér község területén élő szociálisan rászoruló személyek számára térítésmentesen biztosítson tüzelőanyagot a Magyar Állam, vagy Bodmér Község Önkormányzata által bármely jogcímen, közvetett vagy közvetlen módon biztosított támogatás felhasználásával.

[2] Bodmér Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

1. §

A szociális célú tűzifa támogatásról szóló 5/2025. (V. 8.) önkormányzati rendelet 1/A. § 1. pontja helyébe a következő rendelkezés lép:

(E rendelet alkalmazásában:)

„1.
pályázatból elnyert szociális célú tűzifa: Magyar Állam által nyújtott vissza nem térítendő támogatásból beszerzett tűzifa”

2. §

A szociális célú tűzifa támogatásról szóló 5/2025. (V. 8.) önkormányzati rendelet 5. §-a helyébe a következő rendelkezés lép:

„5. §

Pályázatból elnyert szociális célú tűzifa támogatásban elsősorban azt kell részesíteni, aki

a)
a Szoc. tv. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra – e támogatásban részesülők közül különösen a rendszeres települési támogatásban részesülő – jogosult, 
b)
a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család,

c)
a rendszeres gyermekvédelmi kedvezményben részesülő családok,

d)
az egyszülős háztartások,

e)
azon családok, melyekben rokkantsági ellátásban részesülő él,

f)
a 3 vagy több gyermeket nevelő családok,

g)
65 éven felüli egyedül élő nyugdíjas, akiknek a nyugdíja nem éri el a 150.000,-Ft-ot.”

3. §

A szociális célú tűzifa támogatásról szóló 5/2025. (V. 8.) önkormányzati rendelet 6. §-a helyébe a következő rendelkezés lép:

„6. §

(1) A szociális tűzifa iránti kérelmet a 1. melléklet szerinti formanyomtatványon írásban kell benyújtani, amelyhez csatolni kell:

a)
rendszeres pénzellátással rendelkező személyek esetében a pénzellátás folyósításának igazolószelvényét, vagy megállapító határozatát,

b)
jövedelemmel rendelkező személyek esetében

ba)
a kérelem benyújtását megelőző hónapról, a munkáltató által kiállított kereseti igazolást,

bb)
egyéni vállalkozók, gazdasági társaság tagjai esetében a tárgyévet megelőző év személyi jövedelemadójának mértékéről szóló adóhatósági igazolást, valamint a tárgyévre vonatkozó jövedelemről szóló nyilatkozatot,

bc)
alkalmi munkát végzők esetében az alkalmi munkavállalói könyv másolatát, ennek hiányában a tevékenységet végző által leadott nyilatkozat.

(2) A kérelem benyújtásának határideje a www.felcsutihivatal.hu holnapon, a polgármester által közzétett tájékoztató felhívásban meghatározott időpont.”

4. §

A szociális célú tűzifa támogatásról szóló 5/2025. (V. 8.) önkormányzati rendelet 1. melléklete helyébe az 1. melléklet lép.

5. §

Ez a rendelet 2026. szeptember 29-én lép hatályba.

  Katona László 
Dr. Sisa András

polgármester 
jegyző

Záradék:

Ez a rendelet a mai napon kihirdetésre került a Felcsúti Közös Önkormányzati Hivatal www.felcsutihivatal.hu honlapján a helyben szokásos módon.

Bodmér, 2026. szeptember

             Dr. Sisa András

                                                                          


         jegyző 
1. melléklet az .../... . (... . ... .) önkormányzati rendelethez

„1. melléklet az 5/2025. (V. 8.) önkormányzati rendelethez

(A melléklet szövegét a(z) 5.ET_mell_Szociális célú tüzelőanyag támogatás kérelem.pdf elnevezésű fájl tartalmazza.)”

Végső előterjesztői indokolás

Bodmér Község Önkormányzata Képviselő-testület az igénylés részletes feltételeit a szociális rászorultság és a 2026. évi, az igénylés részletes feltételeit rendeletben szabályozza.

